钦定古今图书集成/明伦汇编/氏族典/第472卷 > 蔡确
## 钦定古今图书集成/明伦汇编/氏族典/第472卷 > 蔡确

按《宋史蔡确传》：“确字持正，泉州晋江人。父徙陈。确有
智数，尚气，不谨细行。第进士，调邠州司理参军。王安
石荐确为三班主簿，用邓绾荐，为监察御史里行。确
善观人主意，与时上下，知神宗已厌安石，即疏其过，
以贾直自知制诰，为御史中丞、参知政事，皆以起狱
夺人位而居之，士大夫交口咄骂，而确自以为得计”
也。元丰五年，拜尚书右仆射，御史刘挚、王岩叟连击
之。元祐元年，罢为观文殿学士、知陈州。明年，坐弟硕
事夺职，徙安州，又责英州别驾、新州安置，卒于贬所。
绍圣元年，冯京卒，哲宗临奠。确子渭，京婿也，于丧次
中阑诉，复正议大夫。二年，谥曰忠怀。渭更名懋，同知
枢密院事。次子庄为从官。